Saglasno članu 54 stav 1 tačka 29 Statuta Glavnog grada („Službeni list Crne Gore- opštinski propisi“, broj 8/19) Skupština Glavnog grada - Podgorice, na śednici održanoj dana 15. maja 2020. godine, razmatrala je Izvještaj o radu Javne ustanove Gradsko pozorište Podgorica za 2019.godinu i na osnovu člana 124 Poslovnika Skupštine Glavnog grada („Službeni list Crne Gore – opštinski propisi“, broj 31/19), donijela sljedeće

OCJENE I ZAKLJUČAK

 OCJENE

 Gradsko pozorište je tokom 2019.godine produciralo tri nove predstave, od toga jednu na ***Lutkarskoj sceni*** ***za đecu*** **„Na ivici neba“** i dvije nove predstave na ***Večernjoj sceni*** **„Kozocid“** i **„Don Kihot“** (koprodukcija sa Festivalom Barski ljetopis).

Povodom obilježavanja 27. decembra, Dana Gradskog pozorišta, uručene su nagrade i priznanja za poseban umjetnički doprinos u 2019.godini, kao i za visoke rezultate ostvarene u tehničkom i administrativnom sektoru. U 2019. godini, Pozorište je odigralo 112 predstava, koje je pośetilo 21.492 gledaoca, kako u Podgorici tako i u drugim gradovima Crne Gore, ali i van nje. Pozorište je učestvovalo na festivalima u zemlji i inostranstvu. Tokom 2019.godine, Gradsko pozorište je osvojilo nagrade na značajnim međunarodnim festivalima u regionu.

U 2019.godini, JU Gradsko pozorište Podgorica, pristupilo je Uniji regionalnih teatara – RUTA. Festival je osnovan sa namjerom da objedinjuje teatarska iskustva gradskih pozorišta iz regiona i da, gostujući u gradovima država regiona predstavlja ostvarenja gradskih pozorišta.

Gradsko pozorište je nastavilo uspješnu i intenzivnu saradnju sa osnivačem – Glavnim gradom i resornim sekretarijatima, pozorišnim institucijama u Crnoj Gori, javnim ustanovama iz oblasti kulture i obrazovanja i sredstvima javnog informisanja. U saradnji sa Sekretarijatom za kulturu i sport, pozorište je učestvovalo u realizaciji tradicionalnih manifestacija *Podgoričko kulturno ljeto* i *Decembarska umjetnička scena.*

 \*

 S obzirom na osnovnu djelatnost Ustanove, u postojećim uslovima rada, načinu organizacije i finansiranja, ostvareni su zapaženi rezultate. Gradsko pozorište je u 2019. godini ostvarilo sopstveni prihoda u iznosu od **101.645,87 eura**. Na osnovu Ugovora potpisanog s Universal Capital Bankom na period od 4 godine, Pozorištu je uplaćen iznos od 25.000 eura. Na Konkursu Ministarstva kulture Vlade Crne Gore za sufinansiranje projekata od značaja za kulturu iz oblasti pozorišne produkcije i razvoja kulture śevera, Pozorište je dobilo 10.000 eura. CEDIS je na ime sponzorstva uplatio Pozorištu 3.500 eura.

Polazeći od iznijetih ocjena, Skupština Glavnog grada – Podgorice, donosi sljedeći –

ZAKLJUČAK

1. Usvaja se Izvještaj o radu Javne ustanove Gradsko pozorište Podgorica za 2019.godinu.

Broj: 02-016/20-445

Podgorica, 15. maja 2020.godine

 **SKUPŠTINA GLAVNOGA GRADA – PODGORICE**

 **PREDŚEDNIK SKUPŠTINE**

 **Dr Đorđe SUHIH**